Loko nchavo wa madzolonga ya xindyangu wu wonga vutomi bya wena …

A wu wexe!

Kumbexana u u’nwana wa magidigidi lamo tala ya vanhu etikweni ra hina lava nga ehansi ka vulawuri bya madzolonga ya xindyangu. Tanihi vo tala va vaxanisiwa lava, xana wa tisandza hikwalaho ka nxaniseko lowo no titwa onge u endle swin’wana swo hoxeka ku va u nga faneriwa hi nxupulo wo tano?

Bibele a yi ri ku xanisa van’wana swi kahle

Yesu u tile emisaveni ku ta ntshunxa vanhu evuhlongeni. U tisa nawu lowuntshwa wa mahanyelo laha wanuna, wansati na n’wana un’wana na un’wana a nga na mfanelo yo khomiwa hindlela leyi lulameke na hi ximunhu.

“Hi mukhuva lowu, N’wana-wa-Munhu a nga telanga ku tirheriwa, kambe ku tirhela van’wana ni ku nyiketa vutomi bya yena ku kutsula lavo tala.”

MATEWU 20:28

Mi xaviwile hi nxavo lowukulu; mi nga vi mahlonga ya vanhu.

I VAKORINTO 7:23

Xana a mi tivi leswaku mi tempele ya Xikwembu, ni leswaku Moya wa Xikwembu wu akile eka n’wina xana? Loko munhu a onha tempele ya Xikwembu, Xikwembu xi ta n’wi onha na yena; hikuva tempele ya Xikwembu yi hlawulekile, kutani n’wina mi tempele yoleyo.

I VAKORINTO 3:16-17

Tingana ta nxaniseko

Tanihi munhu loyi a xanisiwaka, u nga titwa u ri na tingana swinene leti nga endlaka u tshemba leswaku a wu faneriwangi hi rirhandzu. Kasi Bibele yi ku tshembisa leswaku u vumbiwile hi xifaniso xa Xikwembu.

Hiloko Xikwembu xi tumbuluxa munhu hi xifaniso xa xona,

xi n’wi tumbuluxa a fana na xona,

xi tumbuluxa munhu wa xinuna ni munhu wa xisati.

GENESA 1:27

Xikwembu xi vile na vukheta swinene loko xi ku vumba:

Hi wena u tumbuluxeke miri wa mina hinkwawo,

u ndzi hlayisile ekhwirini ra manana.

Hikokwalaho ndza ku tlangela:

U endlile leswo chavisa, kutani na mina ndzi xihlamariso.

Mintirho ya wena hinkwayo ya hlamarisa,

ndza swi tiva swinene.

PISALEMA 139:13-14

Amukela leswaku Xikwembu xa ku rhandza

U n’wana loyi a nga xirhandzwa xa Xikwembu loyi a nga lulameriwangiki hi ku xanisiwa:

Hikuva Moya lowu mi nga nyikiwa wona, a wu mi endli mahlonga ni ku tlhela wu mi vangela ku chava, kambe wu mi endla vana; hi matimba ya Moya lowu, hi huwelela hi ku: “Abba, Tatana!” Moya lowu wu yima ni mimoya ya hina ku tiyisa leswaku hi vana va Xikwembu.

VARHOMA 8:15-16

Ku hava lexi nga ta kota ku hi hambanisa ni rirhandzu ra Xikwembu leri nga kombisiwa ha Kriste Yesu, Hosi ya hina.

VARHOMA 8:39b

Hosi Xikwembu i musirheleri wa wena

“Hosi i vuchavelo bya mina,

i khokholo ra mina ni mukutsuri wanga.

We Xikwembu, wena ribye ranga leri ndzi chavelaka eka rona,

u xitlhangu xa mina, wena la nga ni matimba ya ku ndzi ponisa.

U khokholo ra mina ni vutumbelo bya mina,

wena muponisi wanga, wena u ndzi ponisaka eka vanhu va tihanyi.”

II SAMIELE 22:2-3

Kuma ku pfuneka!

Ku ni mihlangano yo tala eAfrika-Dzonga leyi tinyiketeleke ku pfuna lava nga eka vuxaka lebyi nga ni nxaniseko.

Bela Riqingho ro Ponisa Vutomi eka 0800 150 150

Nimadyambu i mihloti,

loko ri xa i minkulungwana!

PISALEMA 30:5b

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app